**Na tuisil: Nótaí an Mhúinteora**

|  |  |
| --- | --- |
| Leibhéal | An Teastas Sóisearach  |
| Spriocanna | Na tuisil a chur i láthair na ndaltaí |
| Stór focal | Ginearálta |

|  |
| --- |
| Straitéisí Múinteoireachta Molta |

Moltar na bileoga a úsáid leis na gníomhaíochtaí faoi ***Nuair a bhí mé i mo dhéagóir***, Aonad 2 (An Saol Sóisialta).

Níl sé i gceist míniú iomlán agus cruinn a thabhairt do na daltaí ar na tuisil ar fad sa cheacht seo – tá ceachtanna ar gach tuiseal ar fáil ar leithligh sa rannóg Fócas ar Theanga. Níl anseo ach léargas ginearálta orthu.

An aidhm atá leis an gceacht seo ná díreach coincheap na dtuiseal a chur i láthair na ndaltaí. Níl sé i gceist go mbeidís an-eolach ar na tuisil ina dhiaidh ach díreach go mbeidh a fhios acu (i) go bhfuil a leithéid de rud ann; (ii) cé mhéad tuiseal atá ann agus (iii) a bheith ábalta buille faoi thuairim a thabhairt faoin tuiseal ina bhfuil ainmfhocal. Má tá grúpa daltaí agat a bhfuil cumas íseal acu sa teanga ní gá an ceacht ar fad a dhéanamh in aon rang amháin.

Is féidir aird a tharraingt ar na pointí seo a leanas má shíleann tú go mbeadh sé oiriúnach:

1. An tuiseal gairmeach: séimhítear ainmneacha cailíní agus buachaillí ach ní chaolaítear ach ainmneacha buachaillí. Ní chaolaítear ainmneacha cailíní.
2. An tuiseal tabharthach: má tá canúint Uladh in úsáid ag an ngrúpa daltaí abair leo an séimhiú a úsáid. Más ó Chonnachta nó ó Chúige Mumhan an grúpa, úsáid an t-urú. Muna bhfuil canúint ar leith ar an ngrúpa abair leo ceann amháin a roghnú agus cloí leis. Níor cheart riamh an dá chóras a mheascadh.
3. Bíonn sé deacair do dhaoine uaireanta a dhéanamh amach nuair atá ainmfhocal sa tuiseal ainmneach. Cuir ar fáil go leor samplaí dóibh mar sin, más gá.

|  |
| --- |
| Freagraí |

1. Tá **an cailín** ina seasamh ar an **mbord**.

**an cailín**: tuiseal ainmneach **mbord**: tuiseal tabharthach

1. An raibh tú ag an **gcluiche** inné?

**gcluiche**: tuiseal tabharthach

1. Chaill mé an rang **staire** inniu.

**staire**: tuiseal ginideach (dhá ainmfhocal ag teacht i ndiaidh a chéile *rang + stair*)

1. Cad a shíl tusa den dráma, a **Phádraig**?

**a** **Phádraig**: tuiseal gairmeach

1. Tá **an múinteoir** céanna agam i gcomhair Gaeilge agus Mata.

**an múinteoir**: tuiseal ainmneach

1. Cá bhfuil an seomra **eolaíochta**?

**eolaíochta**: tuiseal ginideach (dhá ainmfhocal ag teacht i ndiaidh a chéile *seomra + eolaíocht*)

1. Tá sé seo ródheacair. Tá níos mó **cabhrach** ag teastáil uaim.

**cabhrach**: tuiseal ginideach (tar éis focal a chuireann méid in iúl *níos mó*)

1. Bíonn orainn éide **scoile** a chaitheamh sa scoil seo.

**scoile**: tuiseal ginideach (dhá ainmfhocal ag teacht i ndiaidh a chéile *éide + scoil*)

1. Caithfidh mé dul chuig an **bhfiaclóir** amárach.

**bhfiaclóir**: tuiseal tabharthach

1. Cogar anois, a **Chiara**, ná bí mar sin!

**a Chiara**: tuiseal gairmeach